Fjárfestirinn Björgólfur Thor Björgólfsson hefur fjárfest í í breska tölvuleikjafyrirtækinu Lockwood Publishing , í gegnum fjárfestingafélag sitt Novator . Hilmar Veigar Pétursson , forstjóri CCP , fjárfesti sömuleiðis í fyrirtækinu . Fréttablaðið greinir frá þessu . Lockwood Publishing var stofnað af Íslendingnum Haraldi Þór Björnssyni árið 2009 . „ Við vorum í mörgum verkefnum sem verktakar fyrir Sony og vorum meðal annars aðalverktakinn við gerð Playstation Home . Síðan fórum við að gefa út okkar eigið efni fyrir um sex til sjö árum , “ segir Haraldur Þór , framkvæmdastjóri Lockwood í samtali við Fréttablaðið . Tölvuleikjafyrirtækið gefur út snjallsímaleikinn Avakin Life og spilar yfir milljón manns leikinn á degi hverjum . Frá stofnun sinni hefur fyrirtækið vaxið ört en Haraldur Þór segir að umsvifin hafi undanfarin fjögur ár tvöfaldast á hverju ári . Velta fyrirtækisins á síðasta ári nam 18 milljónum punda , en alls starfa 115 starfsmenn hjá því . „ Þetta er mjög erfiður markaður en hann er risastór þannig að ef vel tekst til þá getur þetta orðið mjög spennandi , “ hefur Fréttablaðið eftir Haraldi Þór .